กองอสังหาฯQHHR 3ปีประกันรายได้8%
ควอลิตี้ เฮ้าส์ ประกันรายได้กองทุนอสังหาฯ QHHR 3 ปีแรก 7-8% ต่อปี บลจ.แลนด์ แอนด์ เฮ้าส์
28 มิ.ย. 2555

ควอลิตี้ เฮ้าส์ ประกันรายได้กองทุนอสังหาฯ QHHR 3 ปีแรก 7-8% ต่อปี บลจ.แลนด์ แอนด์ เฮ้าส์ 
เตรียมรับโอนกองทุน QHPF มาบริหาร มั่นใจสิ้นปีเอยูเอ็มกระโดดไปถึง 2.5 หมื่นล้านบาท
นางจันทนา กาญจนาคม กรรมการผู้จัดการบริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ ในฐานะผู้บริหารกองทุนรวมอสังหาริมทรัพย์และสิทธิการเช่า ควอลิตี้ เฮ้าส์ โฮเทล แอนด์ เรซิเดนซ์ (QHHR) กล่าวว่า บริษัท ควอลิตี้ เฮ้าส์ ในฐานะผู้สนับสนุนจะรับประกันรายได้ขั้นต่ำของกองทุนในช่วง 3 ปีแรก หลังจากที่กองทุนลงทุนในทรัพย์สิน โดยประกันรายได้ช่วง 6 เดือนหลังของปี 2555 เท่ากับ 143.90 ล้านบาท ปี 2556 ประกันไว้ที่ 266.10 ล้านบาท ปี 2557 อยู่ที่ 278.30 ล้านบาท และ 6 เดือนแรกของปี 2558 อยู่ที่ 146.70 ล้านบาท 
ทั้งนี้ การรับประกันรายได้ขั้นต่ำดังกล่าวจะคิดเป็น 7-8% ต่อปี นอกจากนี้ โครงสร้างค่าเช่าแบ่งค่าเช่าคงที่ปีละ 168 ล้านบาท และค่าเช่าผันแปรคิดเป็น 90% ของกำไรจากการดำเนินงานหักด้วยค่าเช่าคงที่
กองทุนอสังหาฯ QHHR มีมูลค่าโครงการ 3,360 ล้านบาท โดย 3 โครงการในเครือเซนเตอร์พอยต์ โฮเทล แอนด์ เรซิเดนซ์ ประกอบด้วย ลงทุนในกรรมสิทธิ์ของโครงการเซนเตอร์พอยต์ โฮเทล แอนด์ เรซิเดนซ์ เพชรบุรี และโครงการเซนเตอร์พอยต์ โฮเทล แอนด์ เรซิเดนซ์ สุขุมวิท และลงทุนในสิทธิการเช่าอายุ 14 ปีของโครงการเซนเตอร์พอยต์ โฮเทล แอนด์ เรซิเดนซ์หลังสวน ทำให้ 78% ของเงินลงทุนเป็นการลงทุนกรรมสิทธิ์ โดยจะเปิดขายครั้งแรกระหว่างวันที่ 5-13 ก.ค.นี้
พร้อมกันนี้ นางจันทนา ยังกล่าวอีกว่า ผู้ถือหน่วยกองทุนรวมสิทธิการเช่าอสังหาริมทรัพย์ควอลิตี้ เฮ้าส์ (QHPF) มีมติให้โอนกองทุนมาให้ บลจ.แลนด์ แอนด์ เฮ้าส์ บริหารจัดการ โดยจะมีผลตั้งแต่วันที่ 1 ส.ค.นี้ และมีโอกาสที่จะเพิ่มทุนเพื่อลงทุนในอาคารสำนักงานในกลุ่มบริษัท ควอลิตี้ เฮ้าส์ แต่ยังอยู่ระหว่างการศึกษาหลักเกณฑ์และเงื่อนไขทางภาษีของกองทรัสต์เพื่อการลงทุนในอสังหาริมทรัพย์ (REITs) เพื่อทำให้ผู้ถือหน่วยได้ประโยชน์มากที่สุด
“หลังจากรับโอนกองทุนและตั้งกองทุนอสังหาฯ QHHR จะทำให้บริษัทมีสินทรัพย์ภายใต้การบริหาร (เอยูเอ็ม) เพิ่มเป็น 2 หมื่นล้านบาท ได้ภายในไตรมาส 3 และคาดว่าจะเพิ่มเป็น 2.5 หมื่นล้านบาทในสิ้นปีนี้ โดยเพิ่มจาก 6,000 ล้านบาทในสิ้นปีก่อน” นางจันทนา กล่าว